Vozniki, ki so se danes proti večeru peljali mimo Trzina, so bili v križišču trzinske obvoznice z Mengeško cesto priča nenavadnemu prizoru, kjer je »pivo teklo v potokih«. Do tega je prišlo, ko je voznik tovornjaka na katerem je imel naložene zabojnike s pivom, v križišču zavijal proti Mengšu, pri tem pa se je odprla stranica, zaradi česar so se na cesto raztresli zabojniki s pivom.

Nenavadni dogodek, ki je v žalost spravil marsikaterega pivoljubca, ko je zagledal ta prizor, se je pripetil okrog 17.30 ure. Na kraju so posredovali gasilci PGD Trzin in CZR Domžale, ki so pomagali pospraviti črepinje s cestišča ter raztresene zabojnike z nepoškodovanimi steklenicami naložiti nazaj na tovornjak. Skupaj na bi se raztreslo okrog 2.500 litrov piva. Zaradi nesrečnega dogodka in odpravljanja posledic, je bil promet v tistem delu nekaj časa oviran.

Miha Ulčar; Foto: CZR Domžale